<classify> WAZIRI wa Maji, Profesa Makame Mbarawa amesema atalazimika kuwanyanganya Wakala wa Serikali wa Uchimbaji Visima na Mabwawa DDCA zabuni ya kuchimba visima katika Mradi wa Mgongo Shelui, iwapo wataendelea kufanya kazi hiyo kwa kusuasua.Ametoa karipio hilo kwenye kijiji cha Mgongo, tarafa ya Shelui wilayani Iramba mkoani Singida alipotembelea Mradi huo wa visima vitatu unaojengwa na DDCA na kusimamia na Kampuni ya Don Consult Ltd.Akionesha kutoridhishwa na kasi ndogo ya utekelezaji wa mradi huo ambao utaigharimu serikali Sh milioni 400 utakapokamilika, Profesa Mbarawa alisema kwa mwendo huo, haitakuwa rahisi kutatua changamoto lukuki za ukosefu wa maji zinazowakabili wananchi vijijini.Kwa mtindo huu, hatutaweza kutimiza kwa haraka ndoto yetu ya kumtua mama ndoo kichwani. Awali mradi huu ulikuwa ukamilike ndani ya mwezi mmoja, sasa ni zaidi ya miezi mitatu, wananchi wataendekea kusubiri hadi lini? alihoji na kuongeza:Sitaki kuwadanganya kuwa nimefurahishwa na jambo hili. DDCA inabidi mjipange vizuri kukamilisha kazi hii mapema iwezekanavyo vinginevyo nitalazimika kumpa mtu mwingine. Alikataa changamoto zozote za kiufundi zilizodaiwa na mkandarasi huyo kujitokeza kuwa ndio sababu za kuchelewa kwa mradi huo, akisema kuwa ukiwa mhandisi unapaswa kuona changamoto hizo mapema kabla ya kuanza kazi kutokana na kufanya upembuzi yakinifu.Awali, Mhaidrolojia wa Kampuni ya Don Consult Ltd inayosimamia mradi huo, Prisca Josephat alidai miamba iliyopo eneo hilo ni dhaifu na yenye utelezi, hali inayosababisha ardhi kudidimia na vyuma vya kuchimbia kungangania mara kwa mara hivyo kuchelewesha kazi yao.Aidha, alimshauri waziri kuangalia uwezekano wa kuwepo tafiti maalum za udongo wa maeneo mbalimbali nchini na kuweka matokeo ya tafiti hizo kwenye kanzi data kwa ajili ya marejeo ya baadaye.  <topic>: KITAIFA 